Tiyang micara menika wonten ingkang saged ngraketaken pasedherekan, nanging saged ugi methalaken kekadangan. Menawi kirang ing pangatos-atos tetembungan saged dados seriking manah salaminipun malah wonten tetembungan ingkang damel cilakanipun tiyang sanes. Wonten unen-unen makaten “ Ngati-ati ing sabarang ucap, tetembungan kang landhep, landhepe bisa ngungkuli pedhang.” Bab makaten wau sampun ngantos ndadosaken ajrih micara. Prayoginipun micara menika prasaja lan sacekapipun kemawon.